text: Kryb-I-Ly Kro i brand: 200 evakueret
  29 juli 2015 kl. 04.41
  Et par hundrede gæster fik sig noget af en morgenvækning, da de klokken lidt i fire onsdag morgen blev evakueret. Årsagen var røgudvikling fra saunaen på det hotel, de boede på.
  Klokken 3.39 kom den første melding om brand på den gamle kro. Herefter blev samtlige gæster på hotellet evakueret til hotellets restaurant, hvor de i øjeblikket venter på, at det er sikkert at komme tilbage på værelserne.
  Ifølge vagtchef hos Sydøstjyllands Politi, Bent Hedeager Nielsen, så er branden højest sandsynligt startet i hotellets kælder.
  - Det tyder på, at branden er startet i saunaen, som er i kælderen. Men vi må vente på de brandtekniske undersøgelser før vi kan sige det med sikkerhed, siger vagtchefen til TV SYD.
  